SK Úradný vestník Európskej únie C 230/2

Uverejnenie žiadosti o registráciu v súlade s článkom 6 ods. 2 nariadenia Rady (ES) č. 510/2006 o ochrane zemepisných označení a pôvodu poľnohospodárskych výrobkov a potravín

(2006/C 230/02)

Toto uverejnenie poskytuje právo podať námietky v súlade s článkom 7 nariadenia Rady (ES) č. 510/2006. Námietky proti tejto žiadosti je potrebné Komisii zaslať do šiestich mesiacov odo dňa tohto uverejnenia

ZHRNUTIE

NARIADENIE RADY (EÚ) č. 510/2006

ŽIADOSŤ O REGISTRÁCIU PODĽA ČLÁNKU 5 a 17 ods. 2

„BRYNDZA PODHALAŃSKA“

Č. ES: PL/PDO/005/0450/18.02.2005

CHOP ( X ) CHZO ( )

Toto zhrnutie je len na informatívny účel. Úplné podrobné informácie môžu zainteresované strany a najmä výrobcovia daných produktov chránených CHOP alebo CHZO získať na základe informácií uvedených v špecifikáciách produktov v úplnom znení buď na národnej úrovni alebo v Európskej komisii (1).

1. Príslušný orgán členského štátu:

Názov: Ministerstwo Rolnictwa i Rozwoju Wsi Adresa: ul. Wspólna 30 PL-00-930 Warszawa Telefón: (48-22) 623 27 07 Fax: (48-22) 623 25 03 e-mail: Jakub.Jasinski@minrol.gov.pl

2. Skupina žiadateľov:

Názov: Regionalny Związek Hodowców Owiec i Kóz Adresa: ul. Szaflarska 93 d/7 PL-34-400 Nowy Targ Telefón: (48-18) 266 46 21 Fax: (48-18) 266 46 21 e-mail: rzhoik@kr.home.pl Zloženie: Výrobcovia/spracovatelia ( X ) iné ( )

3. Druh výrobku:

Trieda: 1.3 Syry

4. Opis špecifikácie výrobku: (zhrnutie požiadaviek podľa článku 4 ods. 2)

4.1 Názov výrobku: „Bryndza Podhalańska“

4.2 Opis výrobku: Syr „Bryndza Podhalańska“ patrí do skupiny mäkkých syrov vyrábaných metódou zrážania mlieka syridlom. Farba môže byť biela, krémovo-biela alebo so svetlozeleným nádychom. Je to výrobok s pikantnou, slanou alebo jemne slanou, niekedy kyslastou chuťou. „Bryndza Podhalańska“ sa vyrába len v období od mája do septembra.

Chemické zloženie syra: obsah vody najviac 60 %, obsah sušiny najmenej 40 % a obsah tuku v sušine najmenej 38 %.

4.3 Zemepisná oblasť: „Bryndza Podhalańska“ sa vyrába na území okresu Nowy Targ, okresu Tatry a území šiestich obcí z okresu Żywiec: Milówka, Węgierska Górka, Rajcza, Ujsoły, Jeleśnia a Koszarawa. Tradičný názov tohto regiónu je „Podhale“, od ktorého pochádza aj názov „Bryndza Podhalańska“. Na celom tomto území prevládajú priaznivé prírodné podmienky a žijú výrobcovia so špecifickými poznatkami o tradičných výrobných metódach. Spojením týchto faktorov sa v tomto regióne vytvárajú predpoklady pre výrobu produktu primeranej kvality.

4.4 Dôkaz o pôvode: Používaný systém kontroly súladu výrobnej metódy so špecifikáciou je zárukou toho, výsledný produkt dosahuje primeranú kvalitu. Vedie sa zoznam subjektov, ktoré sa výrobe syra „Bryndza Podhalańska“ venujú. Syr môžu vyrábať len výrobcovia uvedení v tomto zozname. Výrobcovia vedú príslušnú dokumentáciu, ktorá zaručuje možnosť spätnej vysledovateľnosti produktu. Každý výrobca je povinný vo svojej výrobni viesť príslušnú evidenciu, do ktorej sa zaznamenávajú informácie o výrobnom procese. Kontrolný orgán dohliada nad výrobcami a vykonáva príslušné kontroly v súlade s prijatým plánmi.

4.5 Metóda výroby: Krok 1 – Získavanie suroviny – ovčie mlieko používané pri výrobe pochádza od oviec rasy „poľská horská ovca“. Kravské mlieko, ak sa vôbec pri výrobe používa, pochádza od kráv plemena „poľská červená krava“. Ak sa pri výrobe používa kravské mlieko, jeho obsah nemôže byť vyšší ako 40 % mlieka použitého pri výrobe.

Krok 2 – Pridávanie syridla – mlieko následne prechádza procesom zrážania.

Krok 3 – Zrážanie – zasyrené mlieko sa zráža, až kým nevzniká syrenina.

Krok 4 – Krájanie syreniny.

Krok 5 – Usadzovanie syreniny – oddeľovanie srvátky a syreniny.

Krok 6 – Cedenie srvátky – odčerpanie srvátky.

Krok 7 – Odkvapkávanie – vyťahuje sa syrová hmota, ktorá sa nechá odkvapkať.

Krok 8 – Syr prechádza procesom dozrievania a fermentácie.

Krok 9 – Syr sa po fermentácií rozdrví na drobné hrudky.

Krok 10 – Vrstvenie – do rozdrveného syra sa pridá soľ, čím vznikne bryndza, ktorá je vzhľadom k originálnym surovinám, ako aj starej a známej výrobnej metóde, známej a praktizovanej len na Podhalí, známa ako „Bryndza Podhalańska“.

4.6 Súvislosti:

Historické

O tradícií a význame bryndze pôvodom z Podhalia a jeho okolia svedčia zmienky v literatúre, kráľovských dekrétoch alebo nariadeniach zemepánov. Najstaršie zmienky o bryndzi pochádzajú už z roku 1527. Uvádzajú sa aj početné zmienky, ktoré potvrdzujú používanie bryndze ako platobného prostriedku, ba dokonca ako súčasť daní (1683) platených na tomto území. V literatúre sa môžeme stretnúť aj s mnohými opismi metódy výroby bryndze alebo uvádzaním jej ceny z rôznych období. Výroba ovčích syrov bola neoddeliteľnou súčasťou života pastierov oviec na Podhalí, ktorá po stáročia sprevádzala ich spôsob života. Pastieri, ktorí pásli svoje stáda oviec v horách (na holiach) tam trávili niekoľko mesiacov. V tomto období sa živili takmer výlučne ovčím mliekom a výrobkami z neho. Nadobudnuté poznatky o spôsobe a zásadách výroby syra „Bryndza Podhalańska“ sa tradovali z pokolenia na pokolenie a v súčasnosti prerástli do umenia charakteristického pre výrobcov z tohto regiónu. Vďaka kombinácii prírodných podmienok, ojedinelej zručnosti a zachovaniu tradičnej receptúry vznikol jedinečný produkt – syr „Bryndza Podhalańska“.

Prírodné

Na výrobu syra „Bryndza Podhalańska“ sa používa ovčie mlieko, ktoré pochádza od plemena „poľská horská ovca“, prípadne sa pridáva kravské mlieko, ktoré pochádza od kráv plemena „poľská červená krava“. Dobytok plemena „poľská červená krava“ je domácim plemenom vyšľachteným na území Poľska. Plemeno oviec je úzko späté s históriou a tradíciou Podhalia a obyvateľstvom osídľujúcim územie tohto región. Na kvalitu výsledného produktu má však vplyv aj veľmi bohatá a rôznorodá flóra, ktorá sa na tomto území vyskytuje. Rastie tam množstvo endemických druhov, ktoré sa vyskytujú iba na Podhalí, kde vytvárajú pásma lúk, pasienkov a hôľ.

Špecifické rastlinstvo má vplyv na kvalitu mlieka používaného pri výrobe. Kombináciou kvalitnej suroviny, poznatkov a skúseností výrobcov sa dosahuje špecifická a neopakovateľná chuť syra „Bryndza Podhalańska“.

4.7 Kontrolný orgán:

Názov: Inspekcja Jakości Handlowej Artykułów Rolno – Spożywczych Adresa: ul. Wspólna 30 PL-00-930 Warszawa Telefón: (48-22) 623 29 00 Fax: (48-22) 623 29 98 (48-22) 623 29 99 e-mail: —

4.8 Označovanie etiketami: Zaregistrovaný produkt bude označený symbolom chráneného označenia pôvodu. Na balení produktov určených na predaj bude okrem názvu „BRYNDZA PODHALAŃSKA“ uvedené logo alebo logo a nápis „Chránené označenie pôvodu“. Na balení sa môže uvádzať skratka „CHOP“.

4.9 Vnútroštátne právne predpisy: –

(1) Európska komisia – Generálne riaditeľstvo pre poľnohospodárstvo a rozvoj vidieka – oddelenie pre kvalitu poľnohospodárskych výrobkov, B-1049 Brusel.